Hoe sê ’n mens dankie…dankie vir jare se lojale ondersteuning, versorging, onvoorwaardelike liefde vir ENGO se “Vir ons Kinders”-projek wat glimlaggies gelos het op die gesigte van duisende kinders, gesinne en bejaardes in nood regoor die Vrystaat.
Die ander groot effek van die “Vir ons Kinders”-projek was nog altyd die besonderse geleentheid wat ENGO het om die dienste van ons sub-programme bekend te stel. Wanneer iemand die prys van ‘n kaartjie skenk, kon ons nog altyd vir hom/ haar sê: “ Jy sit met hierdie kaartjie ‘n bord kos voor iemand neer. Jy help dat iemand nie vanaand honger gaan slaap nie. Jy maak ‘n verskil, want deur die skenking, gee jy hoop in iemand se lewe.“
ENGO is ongelooflik dankbaar vir elkeen wat die afgelope 9 jaar die “Vir ons Kinders”-projek getrou en lojaal ondersteun het, want elke kaartjie het ‘n verskil gemaak.
Daar sal nie tydens 2018 kaartjies beskikbaar gestel word vir ’n wenmotor nie, maar indien die projek naby aan jou hart lê en dit steeds op jou hart druk om iets by te dra, wil ons u graag aanmoedig om betrokke te bly deur ’n debietorder te voltooi. Meer inligting oor die debietorder kan verkry word op ons webtuiste: www.engo.co.za onder “raak betrokke”. Stuur gerus ook ’n epos na info@vironskinders.org.za vir meer inligting oor hoe jy betrokke kan raak.
ENGO, ewige hoop. Nie net hoop vir nou nie, maar hoop vir altyd. Lig in die duisternis. Hier vir God, mekaar en die wêreld!